LibreOffice el ze un software łìbaro de produtività parsonałe multipiataforma prodoto da The Document Foundation, nato dal fork de OpenOffice.org. LibreOffice el ciapa rento na serie de programi par l'ełaborasion de testi, foji de càlcoło, prezentasion, gràfeghi e dizenji, database e fórmułe matemàteghe e el ze conpatìbiłe anca co łe altre suite par ofisio, intrà łe cuałe Microsoft Office . El pacheto el ze desponìbiłe in 108 łengue par i sistemi oparadivi Microsoft Windows, macOS, GNU/Linux e Android. El nome el ze otenjesto da ła conpozision in notasion a cameło intrà ła paroła Libre e Office . Ła suite, che ła suporta nativamente el formato de file OpenDocument, ła gode de na bona conpatibiłità co chel'altre suite del setor e ła ze desponìbiłe par GNU/Linux, macOS, Microsoft Windows e ła ga calche inplementasion inte i sistemi oparadivi par dispozidivi mòbiłi. El so dòparo inte łe distribusion GNU/Linux el ze difondesto asè, e par łore A ghe ze anca ła varsion a 64 bit. The Document Foundation ła produze na nova varsion rełevante de LibreOffice onji sie mezi e, eventualmente, ła se łinea col parìodo de distribusion marso/setenbre de altri projeti open source rełevanti. Ła fondasion, inazonta, ła mantien do varsion difarente de LibreOffice. L'ùltema varsion ła ze desponìbiłe cofà anteprima de łe nove funsionałità inplementàe , domente che ła varsion presedente ła se revolze a i utenti che i prefarise ła stabiłità de ła suite. I conponenti de LibreOffice i ze i stesi de OpenOffice.org, che da cueło A ze derivà: LibreOffice el ga inazonta un creador de PDF incorporà e un strumento de inportasion de file PDF. Grasie a ła só łisensa LGPL, A ze stà reałizà na varsion portàbiłe de LibreOffice.